เชื่อหุ้นระยะสั้นฟื้นเปราะบาง
ฟิลลิปเชียร์ลุย‘JUMBO25’ กสิกรแนะเลี่ยงตปท.-น้ำมัน
20 มิ.ย. 2555

ฟิลลิปเชียร์ลุย‘JUMBO25’ กสิกรแนะเลี่ยงตปท.-น้ำมัน
บล.ฟิลลิป เชื่อหุ้นฟื้นเปราะบางมีโอกาสลงได้อีก เตือนนักลงทุนระยะยาวรอดูสถานการณ์ “กสิกรไทย” แนะระยะสั้นเลี่ยงหุ้นต่างประเทศ-กองทุนน้ำมัน
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า การฟื้นตัวของสินทรัพย์เสี่ยงในรอบนี้ยังไม่แข็งแรง และมีโอกาสที่ราคาจะปรับลดลงได้อีก โดยต้องจับตาปัญหาหนี้ยุโรปอย่างใกล้ชิด ทั้งภาคธนาคารของสเปน และช่วงรอยต่อการจัดตั้งรัฐบาลหลังการเลือกตั้งของกรีซ รวมถึงมาตรการกระตุ้นเศรษฐกิจว่าจะออกมาตามคาดหรือไม่
“สำหรับการเก็งกำไรเราจึงเน้นให้นักลงทุนระมัดระวังอยู่เหมือนเดิม โดยมีกองทุน JUMBO 25 ของบริษัทหลักทรัพย์จัดการกองทุน (บลจ.) ทหารไทย เป็นกองทุนแนะนำ สำหรับนักลงทุนระยะยาว แนะนำให้กลับมารอดูสถานการณ์อีกครั้ง” นายสานุพงศ์ กล่าว
นายประเสริฐ ขนบธรรมชัย รองกรรมการผู้จัดการ บลจ.กสิกรไทย กล่าวว่า สถานการณ์การลงทุนโลกยังคงเต็มไปด้วยความไม่แน่นอน เพราะวิกฤตหนี้ยุโรปจะต้องใช้เวลาอีกมากพอสมควรในการเยียวยา และจะยังคงส่งผลให้ตลาดผันผวนเป็นระยะๆ จากความกังวลสลับกับความคาดหวังของนักลงทุนที่จะมีต่อกลุ่มอียู
นายประเสริฐ ยังกล่าวอีกว่า บลจ.กสิกรไทย ยังลงทุนแบบระมัดระวัง แม้จะมีมุมมองที่เป็นบวกกับตลาดหุ้นไทย โดยยังคงประมาณการ ดัชนีสิ้นปีอยู่ที่ 1,250-1,300 จุด แต่เพราะปัจจัยความเสี่ยงจากภายนอกประเทศที่มีสูง จึงยังเน้นการลงทุนในกลุ่มอุตสาหกรรมที่มีผลประกอบการที่มีเสถียรภาพ (Defensive) และกลุ่มที่พึ่งพาการเติบโตในประเทศ
“นักลงทุนที่รับความเสี่ยงได้สูงอาจทยอยเข้าลงทุนในหุ้นไทยเมื่อตลาดปรับตัวลง แต่ควรชะลอการลงทุนในหุ้นต่างประเทศหรือกองทุนรวมน้ำมันในระยะสั้นออกไปก่อน โดยควรรอให้ยุโรปมีการแก้ไขปัญหาที่คืบหน้าอย่างชัดเจน” นายประเสริฐ กล่าว
นายจุมพล สายมาลา ประธานเจ้าหน้าที่บริหาร บลจ.ไอเอ็นจี (ประเทศไทย) กล่าวว่า ระหว่างวันที่ 20-27 มิ.ย.นี้ บริษัทเตรียมออกกองทุนเปิด ไอเอ็นจี ไทย ทริกเกอร์ 10% (6) ซึ่งเป็นกองทุนผสม เน้นลงทุนหุ้นที่มีปัจจัยพื้นฐานและผลประกอบการดี และมีแนวโน้มการเติบโตสูง และเน้นการใช้เทคนิคเรื่องการเข้า-ออกตลาดในจังหวะที่เหมาะสม เพื่อสร้างผลตอบแทนให้ได้ 10% ตามเป้าหมาย
“สำนักวิจัยหลายแห่งได้ปรับเพิ่มเป้าหมายดัชนีหุ้นในปีนี้เป็น 1,300-1,350 จุด เพราะฉะนั้นเมื่อเทียบกับดัชนีปัจจุบันจะสามารถปรับเพิ่มขึ้นได้อีกประมาณ 12-16% จึงเป็นโอกาสลงทุนหุ้นไทยอีกครั้งหนึ่ง” นายจุมพล กล่าว